Oslo Voksenopplæring Sinsen

Oslo Voksenopplæring Sinsen (Oslo VO Sinsen, eller Sinsen VO) er en skole for voksenopplæring rettet mot all eksamensrettet grunnopplæring for voksne i Oslo. Skolen har rundt 1500 elever fordelt på forberedende Vg1, Vg2 og en rekke yrkesfaglige utdanningsprogram, studiespesialiserende opplæring samt fordypning i ulike realfag. Skolen ble opprettet i 2002.

Skolen har samarbeidsavtaler om undervisning innen programfagene til yrkesfag, som helse- og oppvekstfag fra blant annet Kuben videregående skole og bygg- og anleggsteknikk fra Hellerud videregående skole.

Elevene ved Oslo VO Sinsen varierer fra 20 til 65 år i alder, men de fleste er fra 25 til 35 år. Elevene må være bosatt i Oslo, men kommer fra alle deler av Norge. Ca 75 % av elevene har bakgrunn fra andre land enn Norge.

 Historie 
Bygningen som Oslo VO Sinsen holder til i er fra 1939 og mange ulike skoler har holdt til her. Navnene skiftet med ulike skolereformer. Den første var Sinsen høyere skole og ved nedleggelsen av skolen for elever fra 16 -19 år i 1990 var det Sinsen videregående skole. Deretter har det vært mange ulike kommunale og statlige opplæringstilbud for voksne. Videregående opplæring for voksne har holdt til mange ulike steder i Oslo.  

I 1958 opprettet Oslo kommune Oslo Realskole og Gymnas for voksne som ønsket videregående opplæring. Denne opplæringen foregikk på Foss, deretter Frogner, flere år på Hegdehaugen, for så å bli flyttet til Sinsen i 1990 da staten overtok ansvar for opplæringen av voksne. Skolen het da Statens ressurs og Voksenopplæringssenter, forkortet SRV. 

I 1999 ble SRV, NFU (Norsk Fjernundervisning) og NOV (Norsk Voksenpedagogisk Institutt) slått sammen under navnet VOX. VOX fikk 1. januar 2017 endret navnet til Kompetanse Norge. Det er et nasjonalt fagorgan for kompetansepolitikk, og er en etat underlagt Kunnskapsdepartementet. De har ikke lenger ordinære opplæringstilbud for voksne i videregående opplæring.  

Oslo Kommune overtok ansvaret for voksenopplæringen i 2002 ved opprettelse av Oslo Voksenopplæring. Det første året var videregående opplæring lokalisert på Skullerud, men har siden august 2003 vært i skolebygningen på Sinsen. 

 Opplæring i kriminalomsorgen (OIK) 
1. august 2024 ble Grønland voksenopplæringssenter lagt ned og overført som avdeling under Oslo VO Sinsen, under navnet Opplæring i kriminalomsorgen (OIK).

Avdelingen tilbyr opplæring for innsatte og løslatte innenfor kriminalomsorgen som har behov for å styrke sin kompetanse og mulighet for videre utdanning og arbeid. OIK tilbyr sine deltakere å ta fag som privatister på grunnskolenivå eller på videregående nivå innenfor yrkesfaglige programfagsområder samt studieforberedende fag. I tillegg tilbys ulike kurs i praktiske fag som frisør, matfag og musikk samt språkfag i norsk og engelsk på ulike nivå. Opplæringen gjennomføres i mindre grupper med mulighet for tilrettelegging for den enkelte. Det samarbeides med arbeidsdriften i fengslene om praktisk opplæring og lærlinger.

Påbegynt opplæring i fengselet kan videreføres ved løslatelse ved skolens oppfølgingsklasse ved Tilbakeføringssenteret i Grefsenveien 26. Avdelingen er samlokalisert med Røde Kors, Nettverk etter soning, og samarbeider tett om felles deltakere. OIK gir også opplæring ved institusjonen Tyrili og samarbeider med Tyrilistiftelsen. De har rådgivning tilknyttet Narkotikaprogram med domstolskontroll ved Oslo friomsorgskontor. 

Rektorer
Øivind Ihle (1990-1999)
Bjørg Haugland (2002-2016)
Kirsti Moxnes (2016-2023)
Gørild Steen (2023-: fra Oslo Voksenopplæring Skullerud)

Eksterne lenker
 Skolens hjemmesider

Kategori:Skoler i Oslo
Kategori:Utdanningsinstitusjoner etablert i 1990
Kategori:Skoler i bydel Grünerløkka
Kategori:Sinsen